  Виталий Пронин  Та нуналлы дасяськонзэс соос мытӥзы вазен ик. Гужем вань дышетон организациосын ремонт мынӥз. Котькуд лэсьтӥськисез  югдурез утисьёс сӥс пыр поттӥзы. Кыл кутон улэ сюрылэмъёс школаосты но нылпи садъёсты тупатъянлэсь палэнтэмын вал.- Эскеримы школаын ужасьёсты но. 11 сюрс 700-лэсь ятыр адями пӧлысь 35-ез ужысь мозмытэмын. Соос пӧлын визьнодасьёс ӧвӧл. Бадӟым люкетэз - выж миськисьёс, пӧраськисьёс. Соос вылэ лушкаськемзы, матысь адямизэс тышкамзы, усыкмытӥсь суретъёсты вӧлмытэмзы понна уголовной ужъёс ӝутылэмын вылэм, - вераз шаерысьтымы полицилэн кивалтӥсезлэн воштӥсез Сергей Козлов.1-тӥ сентябре югдурез утисьёслы юрттӥськозы 200 пала солдатъёс но Нацгвардиысь пиос. Соос котькуд дышетон юрт борды юнматэмын луозы. Пырась-потасьёсты чаклам сяна, эскерозы машина сылон, сюрес вамен выжон интыосты, азбаръёсты.- Та нуналэ Россиын кудӟытӥсь юонъёсын вуз карыны алэмын. Зэм, арысь аре та куронэз тӥясьёс луо. Соин ик школаос котырысь вань вуз карон интыосты учкыса потомы, - ватсаз Сергей Григорьевич.Нуналлы быдэ шаерамы 10-15 мумы-бубы полицие вазиськылэ нылпиез ышем пумысен.  Дышетскон ар кутскем бере таӵе учыръёс эшшо йыло.- Покчи классъёсы ветлӥсь пиналъёсты одно ик келяно-пумитано. Пиналлы валэктоно: кыӵе сюресъёстӥ ветлоно, нош кыӵеосызлэсь палэнсконо. Анай-атайёслы тодоно нылпизылэн эшъёсызлэсь телефон номеръёссэс.МВД-ысь Быдэ вуымтэосын ужанъя ёзэн кивалтӥсь В. Малькова ватсаз на: дневниклэн нырысетӥ бамаз пиналлэсь телефон номерзэ одно ик гожтоно, нош улон интыез пусйыны уг яра. Вал сыӵе учыр: йыртэмась нырысь нылпилэсь рюкзаксэ капыртэ, собере солэн улон интыяз капчиен лушкаськыны пыре. Угось усьтонъёс рюкзаказ вал, адресэз дневникын гожтэмын.Ольга Корепанова   